08/07/2016 | Administración LocalMunicipal
Porto do Son
Aprobación definitiva do Regulamento de uso e funcionamento das instalacións do Complexo Deportivo da Piscina Municipal

Ao abeiro do disposto no parágrafo no artigo 70.2 da Lei 7/1985, do 2 de abril, reguladora das bases do réxime local, procédese á publicación do texto íntegro do Regulamento de uso e funcionamento das instalacións do Complexo Deportivo da Piscina Municipal, unha vez que se elevou a definitivo o acordo de aprobación inicial adoptado polo Pleno da Corporación na sesión do 11 de maio de 2016, e que é do seguinte teor literal: Este regulamento ten por obxecto ordenar o uso do Complexo Deportivo da Piscina Municipal de Porto do Son, calquera que sexa a súa forma de xestión. O Complexo Deportivo da Piscina Municipal é unhas instalación de titularidade municipal que consta de piscina, ximnasio, pistas deportivas e das instalacións de servizo e complementarias, e ten a condición de ben de dominio público, destinado á prestación dun servizo público municipal, de acordo co previsto no artigo 85 da Lei 7/1985, do 2 de abril, reguladora das bases do réxime local e no artigo 4 do RD 1372/1986, do 13 de xuño, Regulamento de bens das Entidades Locais. Son finalidades do servizo público deportivo que se presta no Complexo da Piscina Municipal as seguintes: a) Promover o acceso da cidadanía, sen discriminacións ou límites de idade, á práctica de actividades físicas, como ocupación saudable do tempo de lecer. b) Achegar a actividade acuática aos menores mediante os programas deportivos que se implanten. c) Promover cursos de natación entre os diferentes sectores da poboación. As condicións hixiénico- sanitarias da piscina municipal serán as establecidas no Decreto 103/2005, do 6 de maio, da Xunta de Galicia polo que se establece a regulamentación técnico sanitaria das piscinas de uso colectivo, ou polas normas que o modifiquen ou substitúan, así como polo resto da normativa estatal ou autonómica, segundo o réxime de distribución de competencias. O horario do Complexo determinarase pola Alcaldía, a proposta da concellería competente en materia de deportes, e será obxecto da debida publicidade. Así mesmo, exporase en lugares visibles das instalacións. O acceso ás instalacións do Complexo Deportivo da Piscina Municipal farase polos seguintes medios: a) Mediante a adquisición dunha entrada, en calquera das modalidades que se establezan. b) Tendo a condición de abonado ao uso das instalacións, que se acreditará coa posesión do carné de abonado ou aqueloutro medio que se estableza para o control de acceso ás instalacións, e sempre que o interesado non teña pendente o pagamento das cotas establecidas. Os veciños do Concello de Porto do Son terán preferencia ao realizaren as inscricións iniciais nas modalidades de abonados, cursistas, colectivos e grupos organizados. Para iso, poderán habilitarse prazos de inscrición diferentes para persoas empadroadas no Concello de Porto do Son e para non empadroados.1.- A condición de abonado dá dereito ao uso das instalacións do Complexo no horario de apertura ao público e nas condicións establecidas para cada tipo de abono e adquirirase mediante a presentación da correspondente folla de solicitude de ingreso e o abono da cota que se estableza. Os abonados manterán a súa condición mentres non se acorde a súa baixa, por vontade do interesado ou pola imposición dunha sanción, conforme ao establecido nesta ordenanza.2.- Acreditarase a condición de abonado co carné de abonado ou documento ou dispositivo equivalente que se estableza. Os documentos e elementos destinados ao control de acceso ás instalacións son de carácter persoal e intransferible e o persoal que preste servizos nas instalacións poderá requirir a identificación dos abonados co documento acreditativo que corresponda (DNI, pasaporte ou similar). A utilización fraudulenta do abono dará lugar á imposición á persoa titular das sancións previstas neste regulamento.3.- Os abonados quedan obrigados a comunicar os cambios que se produzan nos seus datos persoais, que servirán de base para o recoñecemento daquela condición ou para a realización de xestións correspondentes.4.- Os abonados que desexen causar baixa como tales deberán comunicar esta circunstancia no modelo normalizado que se estableza, ata o día 20 do mes anterior a aquel no que se produza a baixa.5.- A perda da condición de abonado, por calquera causa, non dará dereito á devolución da cota de matrícula. O pagamento das cotas mensuais establecidas realizarase mediante domiciliación bancaria. Se o recibo fose rexeitado pola entidade bancaria, o abonado deberá realizar o ingreso en metálico. Os abonados que non estean ao corrente do pago dos seus recibos, non poderán acceder ás instalacións e perderán aquela condición. Serán dados automaticamente de baixa aqueles abonados que teñan pendentes de pago dúas mensualidades consecutivas. As persoas que utilicen as instalacións deberán respectar as seguintes normas xerais: - Está prohibido fumar en todos os espazos das instalacións. - Non se poderá acceder ás instalacións con animais, agás con cans guía debidamente identificados. - Para facilitar a convivencia de todas as persoas usuarias, non se debe correr nin berrar nas zonas compartidas con outra xente. As persoas que utilicen as instalacións deberán amosar un comportamento correcto e respectuoso co resto das persoas coas que as compartan, e cara ás instalacións e bens que nestas se atoparan, así como manter estas nas axeitadas condicións de limpeza e hixiene tras o seu uso. Os usuarios deberán respectar e cumprir as instrucións que para garantir a adecuada convivencia e estado das instalacións dite o persoal que preste servizos nas instalacións. Nas instalacións existirán follas de reclamación a disposición das persoas que as utilicen, segundo o establecido na normativa sobre consumo. As persoas usuarias disporán dunha caixa de correo onde poder dirixir as súas queixas ou suxestións sobre o funcionamento do servizo, instalada nun lugar visible e accesible. Así mesmo, informarase aos interesados da existencia desta caixa e da posibilidade de presentar nela as súas queixas ou suxestións. O Concello de Porto do Son ou o empresario adxudicatario dos servizos non serán responsables dos obxectos perdidos, abandoados, ou subtraídos nas instalacións. Os usuarios da piscina deberán cumprir as seguintes normas: - É obrigatorio, por motivos hixiénicos, o uso de chanclas e gorros de baño. - É obrigatorio ducharse antes da inmersión na auga do vaso. - Prohíbese a entrada vestido e con calzado da rúa na zona de praia. - Está prohibido ouriñar e cuspir no vaso da piscina. - Está prohibido entrar no vaso con maquillaxe, cremas ou apósitos de ningún tipo. - Non se permite o emprego de colchonetas, flotadores, gafas de cristal, ou calquera elemento que a xuízo dos responsables da seguridade do vaso poidan supoñer algún risco para o resto de usuarios. - Prohíbese saltar á auga de cabeza, desde os laterais ou sentarse nas corcheiras. - Prohíbese comer e beber na zona de praia reservada aos bañistas. - Non está permitido mascar chicle, beber nin comer nas diferentes zonas de baño. - Non se permite introducir utensilios para a natación subacuática. - Non se permite o emprego de flotadores, aletas, gafas de cristal excepto en actividades organizadas polo centro. No caso de prescrición médica ou adestramento deberá ser comunicado ao socorrista, e sempre dentro dos horarios establecidos para iso. - Deberán respectarse os espazos destinados en cada momento aos diferentes usos (cursos organizados, nado libre, etcétera). Para evitar riscos sanitarios, na zona reservada aos bañistas está prohibida a entrada daquelas persoas que padezan enfermidades cutáneas ou doutro tipo que pola súa natureza se poidan contaxiar a través da auga. Por razóns de seguridade están prohibidos xogos e prácticas perigosas (lanzarse á auga desde os laterais, apoios de saída ou calquera zona do vaso). No horario de baño libre, os/as nenos/as deben ir acompañados por un adulto. O uso do servizo da caixa de urxencias, é exclusivo para situacións de urxencia producidas na instalación, en ningún caso cumpre funcións de servizo de curas, cambios de vendaxes ou consulta médica. As persoas usuarias teñen a obriga de colaborar en manter os vestiarios e demais espazos da instalación en correctas condicións hixiénicas para a súa utilización. Os usuarios dos vestiarios deberán cumprir as seguintes normas: - É obrigatorio o uso de chancletas para se duchar e circular polos vestiarios. - Está prohibido realizar accións como afeitarse, depilarse ou tinxirse, cortar as uñas ou outras accións de hixiene persoal dentro do recinto dos vestiarios. - Non se pode comer no interior dos vestiarios. - lixo deberase deixar en recipientes destinados para o efecto. Os armarios débense deixar baleiros despois do seu uso. As chaves dos armarios non poderán saír das instalacións en ningún caso. Os nenos menores de 6 anos deberán utilizar os vestiarios infantís. Os maiores desa idade deberán utilizar unicamente o vestiario que lles corresponda. Non está permitida a entrada no ximnasio a menores de 16 anos agás que estean a participar nun programa organizado dende a instalación. Os usuarios maiores de 16 anos e menores de 18 deberán achegar autorización do pai, nai ou titor para acceder ao ximnasio. Os usuarios do ximnasio deberán cumprir as seguintes normas: - Por motivos hixiénicos é obrigatorio levar unha toalla para realizar os exercicios nos distintos aparatos e bancos. - Non se pode acceder á sala co mesmo calzado que se utilice para acceder desde o exterior, debendo ser sempre calzado deportivo. - Non se permite a entrada á sala con mochilas, botellas de cristal e comida. - A persoa usuaria debe respectar o material da sala e recollelo, depositándoo na súa ubicación orixinal, unha vez que remate o seu uso. - A persoa usuaria debe desaloxar a máquina ou o aparato a utilizar entre series, de xeito que permita unha rotación a outros abonados. - No caso de haber xente esperando deberemos de respectar o tempo de limitación estipulado para as máquinas de cardiovascular e musculación. Queda terminantemente prohibida a utilización de calquera espazo da instalación deportiva para impartir clases con finalidade de uso e beneficio particular, agás as autorizadas expresamente por escrito polo Concello de Porto do Son. Está prohibida a entrada na sauna a menores de 18 anos. Tampouco poderán acceder ao uso da sauna ás mulleres embarazas e quen padezan problemas cardiovasculares, hipertensión, hipotensión ou outras enfermidades susceptibles de representar riscos para a saúde, ou calquera de natureza infecto- contaxiosa. Por motivos de saúde o tempo de permanencia na sauna, non debe superar nunca os 15 minutos. Os usuarios da sauna deberán cumprir as seguintes normas: - Gafas, lentes de contacto e obxectos metálicos deben retirarse antes de entrar na sauna. - Está prohibida a manipulación dos botóns de control da sauna. - É obrigatorio o uso de toalla e traxe de baño. - Prohíbese o acceso ao recinto con roupa e calzado de rúa. - Na sauna non se permite permanecer de pé nin pisar con calzado nos bancos. - É obrigatorio ducharse antes de acceder á sauna e tamén a continuación se desexa acceder ao vaso da piscina. - Non se permite afeitarse, depilarse, tinguir, ou outras accións de hixiene persoal ou antihixiénicas (ouriñar, cuspir) no interior da sauna. Así mesmo, prohíbese o acceso con maquillaxes, cremas ou apósitos de calquera tipo. - Está prohibido o uso recreativo. - É obrigatorio o uso de zapatillas de baño para circular. - Non se permite derramar ou utilizar ningún tipo de líquidos, aceites, esencias ou similares. - En todo momento deberá respectarse a capacidade máxima establecida. En xeral non se permite a participación nas actividades a persoas menores de 16 anos, agás nos supostos de actividades especificamente dirixidas. Os menores de idade de máis de 16 anos poderán acceder sempre que presenten a correspondente autorización do pai, nai ou titor. Os usuarios están obrigados a cumprir coas seguintes normas: - Por motivos de hixiene, é obrigatorio levar unha toalla para asistir ás clases. - Non está permitida a entrada aos espazos destinados a actividades dirixidas con mochilas, botellas de cristal ou comida. - A persoa usuaria deberá colocar o material no seu lugar unha vez rematada a sesión. - Non se permite a utilización da sala nin a manipulación do material sen a presenza dun monitor. Por cuestións de orde e para respectar a dinámica das actividades non se permite entrar nas clases 10 minutos despois do seu comezo (no caso das de 50 minutos ou unha hora) nin 5 minutos despois do comezo das actividades de 30 minutos. As persoas asistentes ao curso non abonadas terán limitado o acceso exclusivo aos vestiarios o ao curso no que estean apuntadas. Tamén terán limitado o tempo de permanencia na instalación á duración do curso máis 30 minutos para cambiarse, tanto a entrada como a saída. As persoas que non sexan abonadas poderán acceder á instalación con 15 minutos de antelación, e abandonala 15 minutos despois da finalización da sesión. Os menores de 6 anos poderán acceder ao vestiario de grupos cunha persoa adulta. Para o caso de que esta non teña a condición de abonada, deberá abandonar o recinto durante a sesión.1.- Consideraranse infraccións leves as seguintes condutas: a) A desobediencia das instrucións e advertencias que o persoal das instalacións determine co fin de cumprir este regulamento ou as normas sobre a utilización das piscinas de uso colectivo, en especial os artigos referentes ao comportamento das persoas usuarias e a utilización das instalacións. b) As accións que causen danos nas instalacións ou no equipamento. c) A As accións ou omisións contrarias ao establecido neste Regulamento e que non foran tipificadas como infraccións graves ou moi graves.2.- Consideraranse infraccións graves as seguintes condutas: a) A falta de respecto cara ao persoal das instalacións ou demais persoas usuarias. b) As accións ou omisións que impliquen deterioro grave das instalacións ou equipamento. c) A subtracción de obxectos situados nas instalacións. d) O uso fraudulento de documentos para o acceso ás instalacións ou a cesión destes documentos a terceiros non autorizados. e) A comisión de dúas faltas leves no período dun ano cando se sancionou a primeira delas por resolución firme en vía administrativa.3.- Consideraranse infraccións moi graves: a) As accións que prexudiquen gravemente ou supoñan riscos para a saúde dos/as usuarios/as ou persoal da instalación. b) As accións que impliquen un deterioro moi grave ou irreversible nos equipamentos da instalación. c) A reiteración de faltas graves. A comisión de dúas faltas graves no prazo dun ano cando se sancionou a primeira delas por resolución firme en vía administrativa. O procedemento para a imposición de sancións por infraccións a este regulamento tramitarase de conformidade co establecido na lexislación reguladora do procedemento administrativo sancionador e no RD 1398,1993, do 4 de agosto, aproba o Regulamento do procedemento para o exercicio da potestade sancionadora.1.- As infraccións moi graves serán sancionadas cunha multa comprendida entre 1.501,00 e 3.000,00 euros e/ou a privación dos dereitos de usuario e da utilización das instalacións de 1 a 5 anos.2.- As infraccións graves serán sancionadas cunha multa comprendida entre 751,00 e 1.500,00 euros e/ou a privación dos dereitos de usuario e da utilización das instalacións de 6 meses a 1 ano.3.- As infraccións leves serán sancionadas cunha multa comprendida entre 20,00 e 750,00 euros e/ou a privación dos dereitos de usuario e da utilización das instalacións de 1 día a 1 mes.4.- As sancións serán independentes da obriga de reparar os danos causados cando así fora pertinente. A determinación das sancións tipificadas neste regulamento efectuarase atendendo aos seguintes criterios: a) A existencia de intencionalidade ou reiteración. b) A natureza dos prexuízos causados. c) A reincidencia, pola comisión no termo dun ano de máis dunha infracción da mesma natureza cando así fose declarado por resolución firme.1.- A inscrición na instalación implicará a autorización para utilizar os datos persoais e o seu tratamento informático para a xestión da instalación e, no seu caso, envío de información inherente á xestión do centro.2.- Para os efectos do disposto no parágrafo anterior, e para a xestión de usuarios do Complexo Deportivo da Piscina Municipal, créase o ficheiro de datos de carácter persoal coas seguintes características: a) Denominación: “Usuarios do Complexo Deportivo da Piscina Cuberta Municipal”. b) Responsable do ficheiro: Concello de Porto do Son. c) Órgano ante o que exercer os dereitos de acceso, rectificación, cancelación e oposición: Alcaldía de Porto do Son. d) Descrición do ficheiro: usuarios das instalacións deportivas da piscina municipal. e) Carácter do ficheiro: mixto. f) Medidas de seguridade: nivel baixo. g) Tipos de datos de carácter persoal que se inclúen no ficheiro: nome e apelidos, DNI, sexo, número de teléfono, domicilio, dirección de correo electrónico e sinatura. h) Finalidade do ficheiro: xestión dos usuarios das instalacións deportivas da piscina municipal. i) Persoas ou colectivos sobre os que se pretende obter datos ou que resultan obrigados a subministralos: persoas físicas que desexen acceder ao uso das instalacións do Complexo Deportivo da Piscina Municipal. j) Procedencia dos datos: o interesado ou o seu representante legal. k) Procedemento de recollida: formularios. l) Órganos e entidades destinatarias das cesións das cesións previstas: non está prevista a cesión de datos. A Alcaldía poderá ditar as instrucións necesarias para a aplicación e efectividade deste regulamento. O presente regulamento entrará en vigor trala súa publicación no Boletín Oficial da Provincia e unha vez transcorrido o prazo previsto no artigo 65.2 da Lei 7/1985, do 2 de abril, reguladora das bases de réxime local.” Contra o presente acordo poderá interpoñerse polos interesados recurso contencioso- administrativo, perante a Sala do Contencioso- administrativo do Tribunal Superior de Xustiza de Galicia, no prazo de dous meses contados a partir do día seguinte ao da publicación deste anuncio, de conformidade co artigo 46 da Lei 29/1998, do 13 de xullo, reguladora da Xurisdición Contencioso- Administrativa. Porto do Son, 4 de xullo de 2016. O Alcalde- Presidente, Asdo. José Luis Oujo Pouso.